b"\n_START_ARTICLE_\nArthur Guinness\n_START_SECTION_\n\xc5\xbdivljenjepis\n_START_PARAGRAPH_\nArthur je bil sin Richarda Guinnessa, upravnika zemlji\xc5\xa1\xc4\x8d nad\xc5\xa1kofa Cashela, ki je postal tudi njegov krstni boter in mu je v svoji oporoki zapustil za tiste \xc4\x8dase dokaj veliko vsoto denarja, 100 funtov. S tem je Arthur postal dovolj premo\xc5\xbeen, da je leta 1755 vzel v najem pivovarno v Leixlipu in za\xc4\x8del variti ale. Pet let kasneje je to pivovarno prepustil svojemu bratu, sam pa je od Marka Rainsforda za 9000 let vzel v najem pivovarno St. James's Gate, za najemnino, ki je zna\xc5\xa1ala 45 funtov na leto. S tem je odkupil tudi vodne pravice, kar je bilo za pivovarno v glavnem mestu klju\xc4\x8dnega pomena._NEWLINE_\xc4\x8casi za pivovarje so bili sicer v tistem \xc4\x8dasu neugodni, saj so bili davki visoki in konkurenca huda. Po poroki z Olivio Whitmore, h\xc4\x8derko lokalnega veljaka, s katero se je o\xc5\xbeenil leta 1761 pa se je za\xc4\x8delo njegovo podjetje mo\xc4\x8dno uveljavljati. Sam je bil sprejet v zdru\xc5\xbeenje pivovarjev in kmalu postal vodja pivovarskega ceha. Bil je zagret voditelj in je za\xc4\x8del kazati veliko zanimanje za povsem novo vrsto temnega piva, imenovanega porter._NEWLINE_Kmalu se je zapletel v spor z ostalimi pivovarji, glavni vir spora pa je bila pravica do pitne vode, klju\xc4\x8dne sestavine piva. Guinness je namre\xc4\x8d zavra\xc4\x8dal pla\xc4\x8dilo vodarine, pri \xc4\x8demer se je skliceval na svojo pogodbo iz leta 1775. Pivovarska zbornica je na njegovo zavra\xc4\x8danje reagirala tako, da je v vodne zbiralnike poslala delavce, ki naj bi blokirali dotok sve\xc5\xbee vode njegovi pivovarni. Arthur se je, oboro\xc5\xbeen s krampom postavil v bran in delavce odgnal. Po dolgem pravnem postopku je leta 1784 zmagal in ponovno dobil vodno pravico v trajanju 8975 let._NEWLINE_Med tem je v Londonu postalo popularno novo pivo porter, zaradi \xc4\x8desar se je Arthur odlo\xc4\x8dil, da bo povsem prenehal variti ale in se usmeril v izdelavo samo te vrste gostega temnega piva, zaradi \xc4\x8desar je najel tudi delavce londonske pivovarske dru\xc5\xbeine Purser, ki so imeli veliko izku\xc5\xa1enj v varjenju porterja. Poteza se je izkazala za pravilno in Guinnessovo pivo je postalo znano tudi drugod po britanskem imperiju. Guinness je porterju dal novo ime stout in ga za\xc5\xa1\xc4\x8ditil. Prodaja je rasla in ob njegovi smrti, leta 1803 je bilo ime pivovarske dru\xc5\xbeine Guinness \xc5\xbee svetovno znano._NEWLINE_Arthur Guinness je pokopan v Oughter Ardu na posestvu svoje matere.\n_START_SECTION_\nPoliti\xc4\x8dno \xc5\xbeivljenje\n_START_PARAGRAPH_\nArthur Guinness se je do dolo\xc4\x8dene mere spustil tudi v politiko. Javno je podpiral Henryja Grattana, delno tudi zaradi njegove ambicije, zmanj\xc5\xa1ati davke na pivo. Prav tako je podpiral irsko cerkev, ki se je takrat posku\xc5\xa1ala oddvojiti od anglikanske cerkve, ni pa podpiral irskih revolucionarjev, ki so se zavzemali za odcepitev Irske.\n_START_SECTION_\nZapu\xc5\xa1\xc4\x8dina\n_START_PARAGRAPH_\nPo smrti je pivovarno prevzel njegov sin Arthur Guinness mlaj\xc5\xa1i in jo uspe\xc5\xa1no vodil do svoje smrti leta 1855. Pivovarna je \xc5\xa1e danes v rokah dru\xc5\xbeine Guinness in \xc5\xa1e danes deluje na isti lokaciji v St. James's Gate v Dublinu. Pivo iz te pivovarne pa je danes eno najbolj poznanih irskih piv na svetu."